Ǹdzóe biá. Etsígī bɛ́s bɔ́n bə́ Koré. 2Anə́ ḿból ǹkɔ̄g wádzə́bədan ai ǹdzə́ŋán étam mə́ndím, éyə ǹnə́m wámā wádzə́bədan nálā ai wa, ǎ Zāmbá wáma. 3Ǹnə́m wáma wáwōg Zāmbá ékōdé, é Zāmbá yǎ á və̌; mə ngákə̄ fɔmbɔ ású Zambá ódén ? 4Ńgúmā bīdí mādi ó nə fɔ́ɔ́ hə bibə́ge tɔ ai alú tɔ ai amǒs, éyɔŋ bákad ma amǒs ósə̄ nâ: "Zambá woe anə́ vé ? " 5Mə dúgán tsog, ábōg mə kadəgə daŋ ńnyie nə́ makə kwí á ndá Zāmbá, áyēngá étē ai bikíga bí ólugú, á zāŋ bisila mə́bóg. 6Adzé áfə wâku sɔ́m, ǎ ńsīsīm wáma, ádzé wāyón mā á nyɔ́l ? Fidígi Zambá ! Owé, mə ngə́lə́ mə yii nyé lugu, nyé ai asú díé yā lákode. 7Ǹsísīm ó ku yǎ mā sɔ́m, ǎ Zāmbá wama, asú te malɔ́ŋ wā á ńnam Yórdan ai á míńlō miǹkǒl yā Hərmon, ai ǹkǒl Miséar. 8Ndón yǎ édɔ̄ŋ yalóē é ndón fɔ́g, ai edǔŋ məsog móe. Bifén mə́ndím bíe ai ndón dzābán ésə bí ngálod ma á nyɔ́l. 9Ai amǒs Ǹtondôbə a bɔɔ ésíé ebaala mətǐŋ dzíé, ai alú mə ngayia nyé bíā, mə kogolan ai Zambá ya á nə̄ ényiŋ dzáma. 10Mayi kad Zambá, ǹkóm wámā nâ: “Ású dzé ó ngāvóan ma ? Asú dzé mə̄ nə́ wulu ai məyəb ǹzízíŋ wâ ó tíbili ma ?” 11Bidzo byáma bí nə ǹdzugán, miǹzízíŋ myámā mí ta ma, ǹtíé amǒs mí kada ma nâ: "Zambá woe anə́ vé ? " 12Adzé wâku sɔm, ǎ ńsīsīm wáma, dzé wāyón mā á nyɔ́l ? Fidígi Zambá ! Owé, mə ngə́lə́ mə yii nyé lugu, nyé, akode yā ásū dáma ai Zambá wáma.